Առաջին համաշխարհային պատերազմի առաջին երկու տարիներին վարել է Սելիմիե հիվանդանոց-զորանոցի բժշկապետի պաշտոնը: Ունեցել է բժշկական ծառայության գնդապետի կոչում: Արքունի և ընդհանուր սպայակույտի կողմից արժանացել է շքանշանների: Փորձառու և հեղինակավոր բժշկի համբավ է ունեցել: Բժշկի բարձր կոչմանը հավատարիմ՝ աղքատ և չքավոր ընտանիքներին բուժել է անվճար: Վայելել է պոլսահայ համայնքի հարգանքը, քանի որ հետևել է այն սկզբունքին, որ հիվանդի վիճակը միայն դեղամիջոց նշանակելով չի բարելավվում. իր կարոտյալ հիվանդներին այցելելիս օգնականին պատվիրել է անպայման սննդամթերք և տաք հագուստ տանել նրանց: